Tarybos reglamentas (EB) Nr. 1881/2002
2002 m. spalio 14 d.
ištaisantis Reglamento (EB) Nr. 2200/96 nuostatas dėl gamintojų organizacijų pripažinimo pereinamojo laikotarpio pradinės datos
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi:
(1) Pagal 1996 m. spalio 28 d. Tarybos reglamento (EB) Nr. 2200/96 dėl bendro vaisių ir daržovių rinkos organizavimo [4] 13 straipsnio 1 dalį gamintojų organizacijoms, pripažintoms pagal Reglamentą (EEB) Nr. 1035/72 [5], kurios netenkino Reglamento (EB) Nr. 2200/96 nustatytų pripažinimo reikalavimų, buvo suteiktas nuo jo įsigaliojimo dienos dvejų metų pereinamasis laikotarpis, kuriuo būtų taikomos minėto reglamento IV antraštinės dalies nuostatos. Šis dvejų metų pereinamasis laikotarpis galėjo būti pratęstas iki penkerių metų, jei atitinkama valstybė narė priėmė gamintojų organizacijos pateiktą veiksmų planą, kuriuo siekiama patenkinti visus Reglamento (EB) Nr. 2200/96 nustatytus reikalavimus tam, kad ta valstybė narė galėtų suteikti pripažinimą.
(2) Reglamento (EB) Nr. 2200/96 13 straipsnio 1 dalyje dvejų ir penkerių metų pereinamojo laikotarpio pradinė data apibrėžiama kaip to Reglamento įsigaliojimo data, t. y. 1996 m. lapkričio 21 d. Ši data yra klaidinga; faktiškai teisė taikyti pereinamojo laikotarpio priemones nuo Reglamento (EB) Nr. 2200/96 įsigaliojimo dienos būtų beprasmiška, nes iki 1996 m. gruodžio 31 d. vis dar galiojo Reglamentas (EEB) Nr. 1035/72. Pereinamojo laikotarpio pradžios data turėjo būti Reglamento (EB) Nr. 2200/96 taikymo data.
(3) Todėl dera šią klaidą Reglamento (EB) Nr. 2200/96 13 straipsnio 1 dalyje ištaisyti. Kadangi tos klaidos pasekmės galėjo neigiamai paveikti gamintojų organizacijas, joms pasinaudojus minėtais pereinamaisiais laikotarpiais, tikslinga atitinkamas nuostatas taikyti nuo Reglamento (EB) Nr. 2200/96 taikymo dienos,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2200/96 13 straipsnio 1 dalis pakeičiama ir išdėstoma taip:
"1. Gamintojų organizacijos, pripažintos pagal Reglamentą (EEB) Nr. 1035/72 prieš įsigaliojant šiam reglamentui, kurios negali įvykdyti pripažinimui taikomų reikalavimų pagal šio reglamento 11 straipsnį be pereinamojo laikotarpio, gali ir toliau dvejus metus nuo 1997 m. sausio 1 d. veikti pagal IV antraštinės dalies nuostatas, jei jos laikosi Reglamento (EEB) Nr. 1035/72 minėtų straipsnių reikalavimų."
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Jis taikomas nuo Reglamento (EB) Nr. 2200/96 įsigaliojimo dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2002 m. spalio 14 d.